b'\n_START_ARTICLE_\nDelo\n_START_PARAGRAPH_\nDelo je zavestno uporabljanje telesne ali du\xc5\xa1evne energije za pridobivanje dobrin. Delo je na splo\xc5\xa1no vsaka smotrna \xc4\x8dlovekova dejavnost, ki zadovoljuje materialne ali duhovne potrebe posameznika ali skupnosti. Od igre in \xc5\xa1porta se delo razlikuje po cilju in na\xc4\x8drtnosti. Delo je proces izmenjavanja snovi med \xc4\x8dlovekom (kot dru\xc5\xbebenim bitjem) in naravo, proces, ki ga \xc4\x8dlovek zavestno ureja in nadzoruje. V tem \xc5\xa1irokem pojmovanju je delo temeljna in stalna funkcija vsake \xc4\x8dlove\xc5\xa1ke dru\xc5\xbebe, pogoj \xc4\x8dlovekovega obstoja in njegovega zgodovinskega razvoja. Delo pa ima poleg te splo\xc5\xa1ne zna\xc4\x8dilnosti \xc5\xa1e svoje dru\xc5\xbebene karakteristike, zna\xc4\x8dilne za vsako dobo \xc4\x8dlove\xc5\xa1kega razvoja. Osnovna zna\xc4\x8dilnost \xc4\x8dlove\xc5\xa1kega dela je zavestna aktivnost in izdelovanje ter uporabljanje orodja za delo. Tu lo\xc4\x8dimo dejavnike vsakega delavnega procesa, ki so: smotrna dejavnost oziroma delo samo, predmet, na katerega je dejavnost usmerjena, in sredstvo, s katerim se delo opravlja, ter proizvodno delo, ki je delo na podro\xc4\x8dju materialne proizvodnje, rezultat pa so materialno uporabne dobrine._NEWLINE_Enota za koli\xc4\x8dino opravljenega dela je \xc4\x8dlovek-ura. Obstajata tudi ve\xc4\x8dji enoti - \xc4\x8dlovek-dan (je enako kot 8 \xc4\x8dlovek-ur) in \xc4\x8dlovek-leto (po navadi enako kot 2000 \xc4\x8dlovek-ur).'